Papersnake/gushiwen huggingface dataset:
春晓曲
陈寿（魏晋）

银箭铜壶漏声歇，睍睆金莺送残月。柳袅烟丝历乱垂，飞花扑帐春云热。

梦回玉颊啼红雨，戚戚中情向谁语。白马郎君向何处，一只青鸾镜中舞。
书听雨亭呈元老
许景衡（宋代）

无雨我掩耳，有雨我不闻。我岂妄人耶，心手自纷纭。

老人登斯亭，听否了不分。前山忽震雷，后山堆白云。
江宁夹口二首
王安石（宋代）

日西江口落征帆，却望城楼泪满衫。
从此梦归无别路，破头山北北山南。
怀古
王郡守（宋代）

有唐曾拥万家兵，节度西南十二城。
此地得人无盗贼，昔之为守便公卿。
挽刘宣义 其二
孙应时（宋代）

令子论交重，三年为此来。仪容亲几杖，笑语侍尊罍。

今日临归路，伤心哭夜台。善人常罕见，宁独为公哀。
步虚四首 其二
陆游（宋代）

瀛海日月渊，蓬壶仙圣宅。驾鹤一时游，海面日夜窄。

人生蜉蝣耳，一鬨瓦瓮中。天地广如许，谁能发其蒙。

丹书千卷藏一尘，子能求之勿从人。晴窗趺坐春满腹，昆崙待得丹芝熟。
念奴娇 中秋得南鸿喜赋用东坡中秋韵
龚鼎孳（清代）

远鸿飞送，有倾城玉杵、龙绡踪迹。小字鸳鸯颠倒认，凭仗晶盘凝碧。

密约镌花，深嚬谢柳。打破春愁国。秋灯分照，短长程已亲历。

为想翠管轻笼，绿窗低唤，软款怜征客。迢递江南天北意。

佳事恰宜今夕。钿合香浓。鸾台云热，狂欲生双翼。

冰蟾遥共，画楼人在吹笛。
远将归
李云龙（明代）

媳妇初入门，日夕不离夫。夫戍交河北，媳妇惟依姑。

北来一书飞故里，拭泪登堂报姑喜。
淮阴谒漂母祠一首
黄省曾（明代）

曩昔淮滨母，王孙一饭将。鉴如君子哲，义有大贤方。

溪壑哀龙君，风云感凤骧。千金终以赠，寸念本难忘。

草泽怜谁解，英雄困乃常。漂亭馀落日，楚剑失秋霜。

墓与黄尘古，祠同绿水长。悯穷人口播，报德简书光。

慷慨参遗像，清酤荐紫芳。
寄题万元享舍人园享七景·闲世界
杨万里（宋代）

要寻闲世界，不在世界外。
明月与清风，何朝不相对。
虞察院生日
姜特立（宋代）

下车好语敬书绅，诚意区区只为民。
今岁年丰米狼戾，更须通变惠斯人。
督兵过潮州渡
戚继光（明代）

汗血炎方七见春，又随残月渡江津。
行藏莫遣沙鸥识，一片浮云是此身。
减字木兰花·冰姿雪艳
卢炳（宋代）

冰姿雪艳。天赋精神偏冷淡。惟有清香。何逊扬州暗断肠。孤芳好处。消得骚人题妙句。皴皵寒枝。未必生绡画得宜。
同元明过洪福寺戏题
黄庭坚（宋代）

洪福僧园拂绀纱，旧题尘壁似昏鸦。
春残已是风和雨，更著游人撼落花。
满江红 同友人饮吾谷枫下
王策（清代）

秋色佳哉，正斗酒、双螯天气。寒欲到、轻云酿雨，晴阴无次。

十里欲红前夜染，百钱挂杖今朝始。问丹丘、绮壑肯容无，将侬置。

风撼叶，飘萧坠。肠得酒，槎牙起。笑长愁独醒，那如沈醉。

腹内山川吞八九，眼中人物惟三四。念尊前、真足了吾生，他何事。
书笥
胡应麟（明代）

三万六千卷，一卷供一朝。百年双白眼，不向世人骄。
宅
李峤（唐代）

寂寞蓬蒿径，喧喧湫隘庐。屡逢长者辙，时引故人车。

孟母迁邻罢，将军辞第初。谁怜草玄处，独对一床书。
望江南（与龙靓·般涉调）
张先（宋代）

青楼宴，靓女荐瑶杯。一曲白云江月满，际天拖练夜潮来。人物误瑶台。

醺醺酒，拂拂上双腮。媚脸已非朱淡粉，香红全胜雪笼梅。标格外尘埃。
长歌行赠旺兄
何景明（明代）

兄为吾祖之长孙，能将孝义持家门。
耕凿不随时俗改，衣冠颇家古风存。
我家东冈旧乡土，谷家田场桑家圃。
诸兄喧哗逐城市，兄也萧条守环堵。
仆童驯雅妻更良，男女膝下皆成行。
女长适人止近里，男大为农不出乡。
只今汝年六十七，我翁为叔汝为侄。
岁时相看如父子，登堂过庭礼不失。
弟昔省兄尽君欢，夜秉灯烛罗杯盘。
兄前劝饮嫂劝餐，留我一月相盘桓。
自从离兄仕下都，都城谁是悠悠者。
万户清晨霜满裘，九衢白昼尘随马。
朱门金锁午未开，我曹不敢骑马回。
此时吾兄正稳卧，日高户外无人催。
爱兄好静谢尘网，一卷道书常在掌。
托身未肯附年少，举手何曾揖官长。
顷来生事日看微，种麻自织身上衣。
少儿从学长干蛊，我兄心中无是非。
君不见人间岁月坐相迫，胡为东城复南陌。
兄今已作白头翁，弟亦长辞青琐客。
山中桂树况逢春，谷口桃花更照人。
花前树下一壶酒，弟劝兄酬不畏贫。
乌程贰教李春夫四首 其三 西江考艺
张宁（明代）

奎壁腾辉蚤，钧衡入聘新。由来斲轮手，解识运斤人。

剖璞求良玉，扬澜起伏鳞。至今天上榜，多是鹿鸣宾。
苏门先生
司马光（宋代）

长啸苏门石，行藏世莫知。
逍遥心迹远，寂寞姓名谁。
乡在无何有，时主不可为。
麒麟本神物，安得系而羁。
新买东庄宾友携酒往看十绝句 其七
李梦阳（明代）

静处亭亭竹万竿，美烟濡露不曾寒。多栽要识前人意，秀色凭渠雪后看。
从人觅山水扇二首 其一
饶节（宋代）

少壮崎岖山水间，短衣楚制略胜寒。年来疲病归期堕，只乞君家便面看。
浪淘沙·泊舟之罘，烟水合沓，甚有远思。赋示王伯谐、柴予平
冯幵（清代）

岸阔暮潮寒。画角初残。天涯光景一凭阑。衰柳昏鸦斜日里，满目江山。

风紧客衣单。秋思阑珊。北来鸿雁指君看。烟水荒荒天四合，何处长安。
生查子·富阳道中
毛滂（宋代）

春晚出小城，落日行江岸。人不共潮来，香亦临风散。
花谢小妆残，莺困清歌断。行雨梦魂消，飞絮心情乱。
赞北磵和尚
释心月（宋代）

调古风高，神清气逸。
闻一唯升素王之堂，见微笑入空王之室。
恢恢绰绰兮以一而贯万，寂寂寥寥兮会万而归一。
此岂非八十三，住龙床角边。
南山之净慈，佛照之真子，
北磵老贼者耶。
南江遐祉 其二
霍与瑕（明代）

园有蔬兮枸杞，嘉鱼登兮鳊鲤。酒熟兮蟹肥，荐寿筵兮燕喜。

橘之洲兮栗之里，君子偕老兮乐未已。
周元亮奉赦南还龚孝升有诗赠别旋起青州道次韵和寄 其七
邹式金（清代）

忆昔曾游处，名山九曲斜。绿榕仁作叶，丹荔智为花。
简涂叔良朱仲雅二博士
黄哲（元代）

贞士多苦节，考槃依涧陲。丛兰佩芳洁，悦怿遂幽期。

至德无终逸，明扬膺盛时。兹焉华东阁，俊乂相追随。

列宿呈光彩，翔飙清羽仪。皇谟敷禹训，风雅泛周诗。

幸俾纤蒙器，叨承陪绛帷。何因永斯好，介尔崇明禧。
次元复初韵送虞伯生代祠江渎二首 其一
文矩（元代）

成均十载宛遗经，未识沙墩长短亭。旌旆晓霞穿化日，文章秋短映华星。

鸟鸣春昼岷江白，鹘没天低陇树青。四海车书今混一，摩挲剑阁重镌铭。
送伍尉
顾光旭（清代）

边城二月河冰开，千里万里春风来。春风吹面雪如掌，忽闻冻雨洒窗响。

念君当上古轮台，令我临风发遐想。昔人征战今人耕，剑河饮马雪海行。

轮台城头汉月白，走马川边一川石。石应烂尽月常明，来照霜前夜行客。

贺兰山树青未青，送行多向十里亭。男儿投笔封万户，莫言此去常辛苦。

美人帐下昼弹筝，大将营中夜挝鼓。只道儒冠能误人，却将毛颖自随身。

呼儿牵过大宛马，骑出阳关不见尘。
贻世
曹松（唐代）

富者非义取，朴风争肯还。
红尘不待晓，白首有谁闲。
浅度四溟水，平看诸国山。
只消年作劫，俱到总无间。
览陈丕卷
罗邺（唐代）

雪宫词客燕宫游，一轴烟花象外搜。谩把蜀纹当昼展，

徒夸湘碧带春流。吟时致我寒侵骨，得处疑君白尽头。

从北南归明月夜，岭猿滩鸟更悠悠。
偶书二首 其一
李之仪（宋代）

闭门只欲浑无事，门外何尝有事来。生计不须忧水旱，仕途休更问梯媒。

身安种种皆三乐，客到时时共一杯。此外华岩是归处，眼前楼阁竟谁开。
梅花百咏 其二十一 烟梅
冯子振（元代）

琼林浮翠淡朦膧，遥望珠光隐见中。一夜东风吹不散，晓看浑似碧纱笼。
再赋十绝 其五
葛胜仲（宋代）

两士端如萧子显，求心已足不干名。春朝秋夕风兼月，辞藻居然嗜此生。
夏日小酌
史弥宁（宋代）

拓窗一粲俯晴川，尽放薰风到酒边。
小待夜深清月上，藕花影里榜渔船。
寄答吴巽之兼讯沙宛在张冷然二女郎 其二
李流芳（明代）

闻道萧娘病欲苏，画船日日傍西湖。南屏一路春阴绿，只少当年旧酒徒。
村舍杂兴五首 其四
陆游（宋代）

粥罢重投枕，灯残起读书。闭门常自得，作计更谁如。

箭茁白于玉，棕花长比鱼。盘餐有此味，勿怪食无馀。
送白沙先生门人容彦昭陈秉常回南海次韵
庄昶（明代）

君子久不见，一书凡几月。开门见高徒，仪形宛相接。

可久亦可大，自抱贤人业。束书不可羁，含情送归楫。
偈颂一百二十三首
释祖钦（宋代）

父母未生前，毕竟是什么。
当体没踪由，求之即蹉过。
不蹉过，南北东西岂非我。
山寺
陆游（宋代）

寺门压石危欲崩，槎牙老松挂苍藤。
风传上方出定磬，雨暗古殿长明灯。
宿林野鹘惊复起，争栗山童呼不应。
溪南闻道更幽绝，明日裂布缝行縢。
鱼复浦泊舟，望月出赤甲山，山形断缺如鼍龙
范成大（宋代）

月出赤甲如金盆，蹲龙呀口吐复吞。
长风浩浩挟之出，影落半江沉复翻。
天高夜静四山寂，惟有滩声喧水门。
高斋诗翁不可作，我亦不眠终夕看。
同子华兄象之宿资福院
韩维（宋代）

风尘暗西郊，野寺欣税鞅。
虚堂清气肃，偃仰百骸放。
至道本自简，欲语不可强。
夜深松桧寂，明月皎相向。
次韵屏翁咏梅
戴炳（宋代）

芳信基花事，东君思亦奇。横枝疏蓓蕾，半树老丰姿。

心共寒霜苦，香惟夜月知。最怜清梦觉，疏影竹窗时。
次韵景纯见寄叙相从之乐
葛胜仲（宋代）

许昌旧姓有文儒，得得西来过燕居。访我肯题门有凤，馆君深愧食无鱼。

鄣泥难为清游惜，便面频将好句书。尚遣雅才淹簿领，好贤谁赋卫干旟。
宿灵岩
章甫（宋代）

异县经年客，灵岩一夕留。
凉风吹薄暮，明月照中秋。
阅世身将老，寻山兴未休。
还驱羸马去，访古大江头。
赋得巨鱼纵大壑
姚康（唐代）

水府乘闲望，圆波息跃鱼。从来暴泥久，今日脱泉初。

得志宁相忌，无心任宛如。龙门应可度，鲛室岂常居。

掉尾方穷乐，游鳞每自舒。乘流千里去，风力藉吹嘘。
穷劫曲
佚名（先秦）

王耶王耶何乖劣。不顾宗庙听谗孽。
任用无忌多所杀。诛夷白氏族几灭。
二子东奔适吴越。吴王哀痛助忉怛。
垂涕举兵将西伐。伍胥白喜孙武决。
三战破郢王奔发。留兵纵骑虏京阙。
楚荆骸骨遭掘发。鞭辱腐尸耻难雪。
几危宗庙社稷灭。庄王何罪国几绝。
卿士凄怆民恻悷。吴军虽去怖不歇。
愿王更隐抚忠节。勿为谗口能谤亵。
再送之
释德洪（宋代）

出家放旷断爱缘，是心清净离盖缠。君看铁脊忠道者，妙如神鱼初脱渊。

闲行觑地一笑喜，自言拾得南台禅。东胜身洲兜一喝，惊得山河磨蚁旋。
宫词 其十二
王仲修（宋代）

太平无事似熙丰，天乐声和下帝宫。禽鸟也能知乐事，宫莺娇醉弄春风。
耐久交
叶茵（宋代）

鱼水时暂欢，芝兰近同臭。
惟有石丈人，万古情如旧。
临江仙 相下与王以道饮，席间走笔为赋。王
元好问（金朝）

一段江山英秀气，风流天上星郎。烟花故国五云乡。只知心事在，争问鬓毛苍。千古西陵歌舞地，兴来忘却悲凉。相逢一醉莫停觞。东山看老去，湖海永相忘。
和永叔病中寄诸君子
韩维（宋代）

几日东风独掩门，忽傅佳咏感芳辰。
应缘高位须忧国，未必多情便负春。
过眼只看花艳疾，惊心初见草芽新。
狂吟烂醉无拘事，始信光阴属散人。
元日
王十朋（宋代）

元日年年见，天涯意故长。诗篇示宗武，春色酌瞿唐。

白发又新岁，黄甘非故乡。弟兄团拜处，归去愿成行。
峡中山高巳牌方见日色
黄人杰（宋代）

上峡扁舟稳，滩平水不波。
山高见日晚，谷远受云多。
乱石争奇怪，幽禽自啸歌。
若无诗写兴，柰此景佳何。
送僧有言之天台
周启明（宋代）

进寺金庭远，香文玉篆连。船中鸣夜磬，雪里见新年。

山尽城临岸，云空海照天。莫嫌通剡客，僧舍枕花川。
环碧寒甚移宿客邸
刘克庄（宋代）

香歇朝衣懒更熏，梦残宫漏远难闻。
漫郎不称青绫被，退士惟堪白布裙。
次韵送刘都干赴金陵 其八
项安世（宋代）

涌金门外青莲荡，朱雀桁边细柳阴。小艇年年寄湖海，教成儿女作吴音。
千秋岁·次韵少游
苏轼（宋代）

岛边天外，未老身先退。 珠泪溅， 丹衷碎。 声摇苍玉佩、色重黄金带。一万里，斜阳正与长安对。
道远谁云会，罪大天能盖。君命重，臣节在。新恩犹可觊，旧学终难改。吾已矣，乘桴且恁浮于海。
荼醾
任拙斋（宋代）

一年春事到荼醾，香雪纷纷又扑衣。
尽把檀心好看取，与留春住莫教归。
初夏四首 其二
释德洪（宋代）

野水稻苗青拂岸，柘冈麦穗熟分岐。前村父老胥欢甚，笑指桥边露酒旗。
觉华山居三首
仲并（宋代）

竟日人声断，空山一二家。
犹怜中夜雨，不碍晓来花。
健饭蔬如肉，冲寒酒当茶。
飞潜各有性，贫乐付天涯。
鹊桥仙
赵彦端（宋代）

来时夹道，红罗步障，已换青丝翠羽。春愁元自逐春来，却不肯、随春归去。

千觞美酒，十分幽事，归到只愁风雨。凭谁传语牡丹花，为做取、东君些主。
送裘父侄还乡二首 其二
曾协（宋代）

尘外情怀得自由，便携琴鹤上归舟。露寒月白关心夜，山瘦江归满意秋。

却背京城无眷恋，去寻古迹有迟留。奚奴莫厌诗囊满，重纪山川烂漫游。
题营山法幢院
张嵲（宋代）

天晴白云高，乔木荫初暑。
久客倦红尘，爱此崖寺古。
时危僧饭少，日晏无钟鼓。
下马憩幽轩，光风转林莽。
新竹雨来香，余花夏方吐。
避地适三巴，精蓝暂延伫。
回忆鹿门游，淫淫涕如雨。
书事三绝
刘克庄（宋代）

耳根闻得吴田熟，客自吴归乃不然。
中户无粮支卒岁，上都有雪瑞来年。
浣溪纱 其九
程颂万（清代）

眼底桃花酒半醺。酒旗相伴送行人。

旧窗风月更谁亲。

谁道小郎抛小妇，别来如梦亦如云。

无愁直为倚家贫。
题白云庵
柴随亨（宋代）

散策入禅扉，愁城酒解围。泥黄肥客屦，云淡护僧衣。

心事溪相照，吟情雨带归。未盟泉石隐，林鹤背人飞。
睡轩为赵光道作
朱弁（宋代）

深炷炉香睡息匀，萧然一觉得天真。生涯聊示人閒世，缘境都忘药裹身。

窥牖屡来从汝唤，叩门空去任渠嗔。更须满壁图云水，卧想江湖渺莽春。
兰渚泊
施肩吾（唐代）

家在洞水西，身作兰渚客。天昼无纤云，独坐空江碧。
旅馆冬夜有感
安念祖（清代）

羁栖茂苑又残冬，愁思偏逾酒味浓。旧雨几番归别浦，暮云千里接孤峰。

请缨有愿情难释，弹铗无才性复慵。谁是馈贫来益我，邻家香稻也还舂。
【双调】水仙子　田家
贯云石（元代）

绿阴茅屋两三间，院后溪流门外山，山桃野杏开无限。怕春光虚过眼，得浮
生半日清闲。邀邻翁为伴，使家僮过盏，直吃的老瓦盆干。
满林红叶乱翩翩，醉尽秋霜锦树残，苍苔静拂题诗看。酒微温石鼎寒，瓦杯
深洗尽愁烦。衣宽解，事不关，直吃的老瓦盆干。
田翁无梦到长安，婢织奴耕尽我闲，蚕收稻熟今秋办。可无饥不受寒，乐丰
年畅饮开颜。唤稚子ド新酿，靠篷窗对客弹，直吃的老瓦盆干。
布袍草履耐风寒，茅舍疏斋三两间，荣华富贵皆虚幻。觑功名如等闲，任逍
遥绿水青山。寻几个知心伴，酿村醪饮数碗，直吃的老瓦盆干。
喜汪发之见访并简婺源江明府
汪藻（宋代）

怪底青灯缀玉虫，忽传车马到溪东。鸟声应为故人好，梨雪欲将春事空。

老去渊明三径在，病来弥勒一龛同。总持相见问生死，为报百忧如梦中。
寒食上已杂吟八章
程公许（宋代）

渺渺江村一掌平，春风何处不堪行。
谁知方外有司马，更合江东称步兵。
再次韵呈廖明略
黄庭坚（宋代）

吾观三江五湖口，汤汤谁能议升斗。
物诚有之士则然，晚得廖子喜往还。
学如云梦吞八九，文如壮士开黄间。
十年呻吟江湖上，青枫白鸥付心赏。
未减北郭汉先生，五府交书不到城。
相者举肥骥空老，山中无人桂自荣。
君既不能如锺世美，匦函上书动天子。
且向华阴郡下作参军，要令公怒令公喜。
君不见晁家乐府可管弦，惜无倾城为一弹。
从军补掾百僚底，九关虎豹何由攀。
男儿身健事未定，且莫著书藏名山。
久过重阳菊英粲然即事十首
方回（元代）

把之手香嚼齿香，饫之燕之香肺肠。
金英满泛日百盏，何必帝乡姑醉乡。
送忠道者乞炭
释德洪（宋代）

水行无声知其深，玉瑕不变知其粹。逆顺门高欢喜登，办心成就一切智。

杨岐卧榻有真珠，杜顺法身无纸被。焰上说禅炭里藏，不妨道者闲游戏。
过王仲如林隐
韩淲（宋代）

莫把闲情醉，空留野老诗。雷声梅雨过，日影竹风吹。

林隐访前话，华阳非近知。相过二三友，比客更邀谁。
木棉
释今无（明代）

烘云染日射珊瑚，十丈戎戎兴未孤。银海赤虹飞独健，玉兰碧叶妥还粗。

莺分细语催开急，鹤踏花头倩翼扶。闺阁閒情删已尽，风流应合在蓬壶。
晨诣南园采蕨
张锡祚（清代）

闲居穷篇翰，理生愧无术。隔屋听鸣鸡，启扉看曙色。

逶迤板桥西，俯仰清溪侧。薄物世所遗，采掇欣有得。

悠然盈倾筐，延咏忘朝食。
吾五十年间未尝一杯自寿汝曹所知者今乃力营甘旨为七帙庆事出创见欲深避去复
牟巘（宋代）

七十新年未尽穷，香醪满泛馔尤丰。便同五鼎为吾养，汝有双亲胜乃翁。

一念自能通造物，诸孙更与振家风。华灯璧月今何夕，春在亲情笑语中。
和宫怨
罗公升（宋代）

竹叶垂黄雨露偏，羞缘买赋费金钱。
有缘会有承恩日，莫遣峨眉减去年。
题李德邵檗庵 其二
仲并（宋代）

怀抱如公政自嘉，衡门那复念京华。壮年底事已将老，作戏逢场新有家。

此去车书应万里，似闻廊庙屏群邪。时平尤赖安戎策，未合幽栖去国赊。
净名 其一
米芾（宋代）

厌市冲烟入，忘怀对客迟。吟看飞鸟没，坐到夕阳时。
沙河书所见并感中元诸公遇雨之难
程敏政（明代）

平田白草望中齐，断陇危桥幸屡跻。颇爱初阳光煦煦，却怜旧雨尚凄凄。

龟趺古碣看遗篆，驴背军储困远赍。短策羸骖还少憩，道旁炊午断霜齑。
和张太祝冬祭马步
储光羲（唐代）

故坛何肃肃，中野自无喧。烈火见陈信，飏言闻永存。

房星隐曙色，朔风动寒原。今日歌天马，非关征大宛。
题临安山水
完颜亮（金朝）

万里车书一混同，江南岂有别疆封？
提兵百万西湖上，立马吴山第一峰！
和出山
张耒（宋代）

晓别招提去，春风信马行。
路幽皆竹影，山远尚松声。
岭断晴天阔，川横绿野平。
不因泉石好，安觉利名轻。
和吴侍郎曏号乐城居士今复职守陕临歧自哂二
宋庠（宋代）

催拜连翩凤诏飞，乐城幽概愿相违。
高云出岫虽无意，且待商岩作雨归。
昔我往矣思君子也高阳之从事过瀛之野作河广诗而匿其名使者唐侯独见而知之故赋是诗
赵鼎臣（宋代）

昔我往矣，作为此诗。凡百君子，谅不我知。惟谅硕人，眷眷怀顾。

谅何人斯，可与晤语。召谅故老，周爰咨询。予忖度之，所谓伊人。

实获我心，将恐将惧。颜如渥丹，畏此谴怒。维谅硕人，顾我则笑。

如切如磋，匪怒伊教。自古在昔，哀鸣嗷嗷。袖如充耳，莫我肯劳。

嗟我农夫，出自幽谷。如蜩如螗，其何能淑。维谅硕人，追琢其章。

欲报之德，不可弭忘。
种桂花
顾清（明代）

桂花分种出蟾宫，柯叶虽异根荄同。移来植向万仞峰，天高地阔风露浓。

柯如碧琅玕，织网罥出波涛寒。叶如蓝田玉，金刀刻成光煜煜。

吴刚有斧不敢侵，买臣睥睨停讴吟。月来清影亦萧瑟，雨后绿叶常阴森。

我昔游广寒，面受嫦娥诀。世间兰麝竟纷纷，天香自与凡花别。

便须和本移，不必凌风折。眼明见此秋风前，已觉身在青云边。

还将两袖黄金粟，散作奇香遍九天。
郑仲南五梅图
韩元吉（宋代）

江南酒美樽不空，十年醉倒梅花中。
经行所见略可谱，一一秀骨含仙风。
不将向华污真色，亦有醉脸匀春红。
重英千叶两何好，玉立但喜肌微丰。
红绡金缕变新样，品异独许天香同。
花开到处即吾圃，水寒月淡烟空蒙。
醉来踏雪更起舞，长歌目送南飞鸿。
自后春归厌寂寞，坐觉桃李难为容。
忽惊横轴入吾手，世上犹有丹青诗穷。
诗成妙手傥不惜，画我曳杖穿芳丛。
感怀（一作陆沈诗，题作上礼部杨侍郎）
张继（唐代）

调与时人背，心将静者论。终年帝城里，不识五侯门。
示友人
惟则（元代）

尘网苦多累，暂閒如脱羁。胡为尘外迹，而乃东西驰。

聚谈每仓卒，既远翻多思。眼前失真宰，身外何求知。

百骸如仆马，势合聊相随。气运忽迁谢，一散无重期。

来日不可待，去日不可追。静缘当自保，世故方无涯。
途中杂咏
柯维桢（清代）

山开隆虑容驰马，路入韩陵好射雕。满饮酡酥人不醉，邺城东望正萧条。
再雪
施枢（宋代）

投晓又翻飞，春风亦被欺。
须知寒彻夜，胜似腊残时。
艳粉同梅落，轻花替柳吹。
浑然成片玉，冻合在前池。
嘲小德
黄庭坚（宋代）

中年举儿子，漫种老生涯。
学语啭春鸟，涂窗行暮鸦。
欲嗔王母惜，稍慧女兄夸。
解著潜夫论，不妨无外家。
八景歌 其四
赵汝燧（宋代）

云拥黄昏朔风急，长空杳杳水拍拍。六花舞白遍三湘，失却寒拍翠千尺。

片琼屑玉响群林，芦丛萧瑟声更清。冻月开奁俄吐晴，银宫一色上下明。

嗟此何景兮江天暮雪，丹青欲尽不可得。
盘石
林岊（宋代）

捲烟阁西官道长，一水东注襟沧浪。山连踞虎岩如屋，栈接飞鸾石作梁。

田野四时歌乐土，关河千里隔蛮乡。我来九载叨民牧，亿万斯年说太康。
丰城夜泊
吴荣光（清代）

莫邪双影妻干将，说剑人来问水方。牛来在天千气象，风雷殷地一苍茫。

中宵或有蛟鼍嗫，上界应随日月光。烟树万家波似镜，知君芒角早收藏。
南歌子·凤髻金泥带
欧阳修（宋代）

凤髻金泥带，龙纹玉掌梳。走来窗下笑相扶，爱道画眉深浅入时无？
弄笔偎人久，描花试手初。等闲妨了绣功夫，笑问鸳鸯两字、怎生书？
答陈莆田投赠二首
刘克庄（宋代）

夙昔潘郎说孟公，讲闻久矣匪匆匆。
君豪不忝十才子，吾老真成一秃翁。
谢事安能謄妙墨，辍耕犹可和高风。
画帘寂寂蒲鞭子，应许澹台至室中。
二十五日
韩淲（宋代）

山径濒溪转，林亭亚谷斜。老诗无住著，健酒有须赊。

急雨催杨柳，微阴养杏花。重帘新燕子，随处觅生涯。
挽李太监二首 其二
周密（宋代）

抠衣犹欠日熙堂，仅拜仪刑振鹭行。洛社旧人无狄监，贞元朝士失刘郎。

新丘已隔三秋月，老圃空惊一夜霜。肠断素车三百两，箫笳不数汉南阳。
扇子诗
李石（宋代）

子美来投蜀锦坊，蜀人满口说文章。
卿云已后成机杼，不是无才赋海棠。
仲夏读书山庄霖潦浃旬 其二
符锡（明代）

山云四塞雨不绝，田父出门还入门。尽地水疑桑海变，经旬冥畏日车翻。

苍天不悯周馀在，北极遥瞻嗣主尊。长夏春袍犹未释，草茅心事欲谁论。
淳化乡饮酒三十三章 其五
郊庙朝会歌辞（宋代）

关雎于飞，洲渚之湄。自家刑国，乐且有仪。

郁郁芳兰，幽人撷之。温温恭人，哲后求之。

求之无斁，寤寐所属。罄尔一心，受天百禄。

郁郁芳兰，雨露滋之。温温恭人，圭组縻之。

郁郁芳兰，佩服珍之。温温恭人，福履绥之。

关雎跄跄，集水之央。好求贤辅，同扬德光。

蘋蘩芳滋，同谁掇之。愿言贤德，靡日不思。

偶其贤德，辅成己职。永配玉音，服之无斁。

洁其粢盛，中心匪宁。荐于宗庙，助君德馨。

贤淑来思，人之表仪。风化天下，何乐如之。
如梦令·九二玄阴凛凛
王哲（金朝）

九二玄阴凛凛。白雪遍铺缘甚。还许润灵根，接引黄芽悉审。如恁。如恁。北海神龟畅饮。
缘识
宋太宗（宋代）

烦恼浮生业，愚迷智自通。
根尘如不染，识照曩缘空。
寄子布
陆游（宋代）

钓滩耕垄雪盈簪，从入新年病至今。
远使有书常洒泪，长宵无梦更伤心。
何由老眼迎归棹，空为秋风感暮碪。
一纸新诗千万恨，临风怅望独长吟。
黄岩王玫伯同年后雕草堂落成寄诗索和次韵答之 其四
黄绍弟（清代）

年来儒效厌迂疏，寂寞兰陵讲学庐。归去聊营陶令宅，写成应有郑君书。

海滨孤愤消精卫，世上危机避寄居。衮衮诸公台省满，华堂意味近何如。
灵泉翀举自有诗十八章留人间今止存五遂续之 其四
滕斌（元代）

谁言桃实，可以疗饥。何为武陵，迷不自知。
胡谷元招同茅陈诸生夜集余适留滞都门不及赴
胡应麟（明代）

折简招邀玳瑁筵，那知春色负华年。才人并集春明外，倦客孤吟建礼前。

易水乍闻新击筑，稽山殊愧旧移船。𢬵成十日平原醉，柏叶椒花次第传。
寄寿别驾潜庵曾先生华诞诗
湛若水（明代）

罗浮七洞天，增城为近隣。龟峰与鹤岭，瑞日生紫云。

逢辰思岳降，渺然忆怀人。若人抱潜德，于我为交亲。

别驾不肯展，凤毛光日新。望云开寿域，系此斑衣身。

龟以祝奇算，鹤以呈遐年。我为歌南山，寿之于无垠。
和袭美索友人酒
郑璧（唐代）

乘兴闲来小谢家，便裁诗句乞榴花。

邴原虽不无端醉，也爱临风从鹿车。
杂兴
张镃（宋代）

真才当自重，跃冶非良金。
世儒识拔鲜，志士违本心。
慷慨自铺陈，庶几有知音。
但恐北风扇，虚言难保任。
快哉东方生，可喜未可钦。
醉花间 送春
张友书（清代）

愁春去。送春去。春去何方住。满院绿阴浓，便是春归处。

落花飞野渡。渡口鸣柔橹。何处送春船，一霎河滨遇。
从军行
林直（清代）

幽燕少年年廿五，广颡庞眉气如虎。复仇祇用一横戈，杀贼全凭几枝弩。

昨宵铁骑来边城，报君情急性命轻。摐金伐鼓下榆塞，黄沙万里连行营。

山川萧条日无色，毡帐枪城愁不得。奇勋不羡李征西，苦节徒怜苏属国。

诘朝烽火照狼山，鞭鞘指处千夫环。身经百战穿金甲，不斩楼兰誓不还。

破敌归来见天子，酾酒椎牛劳将士。戎装乍卸漫还家，明年又报边尘起。
玉楼春
欧阳修（宋代）

沈沈庭院莺吟弄。日暖烟和春气重。绿杨娇眼为谁回，芳草深心空自动。

倚阑无语伤离凤。一片风情无处用。寻思还有旧家心，蝴蝶时时来役梦。
府学职事置酒九仙以饯予行
喻良能（宋代）

玉友金朋三十三，携尊相属向晴岚。
含毫共赋黄初句，挥麈仍追正始谈。
再用清烟喷白泽，更霏香雾噀黄柑。
俊游胜事真堪画，华发飘萧只自惭。
不见
沈蔚（宋代）

日过重帘未卷。袅袅欲残香线。午醉却醒来，柳外一声莺啭。不见。不见。门掩落花深院。
麻姑山诗
吕南公（宋代）

仙官不日见，羽驾今谁识。漫向岭松阴，掀掀对名额。

蓬莱旌节到，夜半麟羞擗。箫韵沸寒空，山人初鼾息。
哭朱龟岩
徐鼎（宋代）

掩涕愁相向，风凄日满篱。
旧交无一在，哭子有馀悲。
暗竹扃书牖，孤灯上蕙帷。
寡妻惟抱子，具说病来时。
又次韵二首
廖行之（宋代）

几日春寒似禁烟，杜门浑欲任流年。
得钱相觅非难办，载酒来过定孰先。
无奈梅边虚胜践，遥怜柳外涨晴川。
佳时纵意须从事，莫笑幽人也化缘。
艮岳百咏 圌山亭
李质（唐代）

轩楹正在翠微中，欲雪云生四面峰。璀璨地铺红玛瑙，巑岏山耸碧芙蓉。
泛涟水
孔平仲（宋代）

涟漪二十里，清淡得我性。微风不复摇，天水相与净。

秋容入崖柳，晚色依渔艇。彷佛会稽游，南湖似明镜。
重九无菊有感
陆游（宋代）

重阳未见一枝菊，它日菊开生我愁。
高兴亭中香满把，令人北望忆梁州。
艳曲 其一
陈言（明代）

鬓云斜亸凤钗横，偷折花枝傍水行。更有恼人肠断处，慢回娇眼笑盈盈。
闻思大士入定相善财童子致恭揭谛神后卫因为
陈长方（宋代）

幪头叠足，敛目而禅。
闻思尽处，当念超然。
不起于座，遍群生前。
当行空月，影落百川。
提孩念道，访求知识。
海山绝处，慈容忽觌。
一挽仰间，今吾非昔。
回首百城，山川历历。
大士俨若，非空非有。
毁赞莫及，孰卫孰守。
唯此力人，雄风赳赳。
是亦孔门，御侮之友。
怀三峰楼
李光（宋代）

一川花柳拥雕栏，浓绿浮空四面山。便欲移家来住此，不将名姓落人间。
赋得纸送朱严
王禹偁（宋代）

洁白又方正，似君心坦平。
空随文价贵，未免刺毛生。
客被侵霜薄，山窗映雪明。
前春悬作榜，应见淡书名。
予适太原熊惟远吴求叔还武昌同赋
柳应芳（明代）

方舟临古渡，分路思依依。
自是行人众，非关送客稀。
晋山将北向，楚水复西归。
同作离群雁，君还一处飞。
贫家女
房皞（元代）

贫家女，德性温柔寡言语。终年辛苦不下机，身上却无丝一缕。

倡家女儿百不会，只向人前卖娇态。绣裀端坐青楼中，银烛荧煌照珠翠。

书言福善与祸淫，未必天工有此心。盗蹠长年颜子夭，古来颠倒非独今。

高处是昆崙，低处是东溟。昆崙推不倒，东海填不平，物之不齐物之情。

贫女莫羡倡女荣，不义富贵浮云轻。持身但如冰雪清，德耀荆钗有令名。
仙游亭诗赠丁晋公
刘遁（宋代）

屡在仙游亭上醉，仙游洞里杳无人。
他时鸣鹤归沧海，同看蓬莱岛上春。
河阳石尚书破回鹘迎贵主过上党射…称叹不足以诗美之
白居易（唐代）

塞北虏郊随手破，山东贼垒掉鞭收。乌孙公主归秦地，

白马将军入潞州。剑拔青鳞蛇尾活，弦抨赤羽火星流。

须知鸟目犹难漏，纵有天狼岂足忧。画角三声刁斗晓，

清商一部管弦秋。他时麟阁图勋业，更合何人居上头。
咏梅五十首呈史尚书
释绍嵩（宋代）

玉树交横雪后天，新诗吟得百余篇。
邮筒不住如飞翼，送与襄阳孟浩然。
送春
强至（宋代）

年年不会春来处，疑自深红嫩白间。
今日却从何处去，明年依旧待君还。
不堪眼见莺花老，安得心同木石顽。
身外韶华犹可再，其如绿鬓与朱颜。
早发交崖山还太室作
崔曙（唐代）

东林气微白，寒鸟急高翔。吾亦自兹去，北山归草堂。

仲冬正三五，日月遥相望。萧萧过颍上，曨曨辨少阳。

川冰生积雪，野火出枯桑。独往路难尽，穷阴人易伤。

伤此无衣客，如何蒙雪霜。
夜饮二绝
陈东（宋代）

欣然有意引陶潜，此意何妨俗士联。
三百青铜亦希有，速将趁取夜厌厌。
夏日燕东皋亭
吴海（元代）

展席俯满池，倚槛盼层巘。苗绿满平畴，草秀被长坂。

风度荷气满，日移树阴转。长笑天为高，汎观心自远。

良时会岂易，莫待岁华晚。
颂一百则
释重顯（宋代）

象骨岩高人不到，到者须是弄蛇手。
棱师备师不奈何，丧身失蛇有多少。
韶阳知，重拨草，南北东西无处讨。
忽然突出拄杖头，抛对雪峰大张口。
大张口兮同闪电，剔起眉毛还不见。
如今藏在乳峰前，来者一一看方便。
和鞏教授访别二首
姜特立（宋代）

君来别我还归去，君去重来定几时。
此后相思无可寄，相思欲寄莫如诗。
静极
姚燮（清代）

静极耳根通，群声一鬨中。细潮咽密簖，紧柝激繁蛩。

客路无安枕，年来惯听风。归当键寂户，索性任顽聋。
梦寻西山准上人
钱起（唐代）

别处秋泉声，至今犹在耳。何尝梦魂去，不见雪山子。

新月隔林梦，千峰翠微里。言忘心更寂，迹灭云自起。

觉来缨上尘，如洗功德水。
谢周唐柳分惠宣梨二首
袁说友（宋代）

澹澹夕阳远，行秋塞雁高。
卷舒连夜烛，长短几檠膏。
贫岂嗟县磬，家犹及卖刀。
藜肠惯差涩，更觉近来饕。
赠云中刘巨济
师拓（金朝）

云廓乾坤迥，霜摧草树残。风声秋晚急，月色夜深寒。

绿绮音谁会，青霄气自干。那知燕市里，把酒得交驩。
与宋次道舍人同在殿中覆考进士次道子侄同就御试赠次道二首 其一
刘攽（宋代）

池上君今得凤毛，阶庭兰玉见儿曹。横参气象开衡石，丹桂芬香近赭袍。

冀北群空经相马，海滨人去复连鳌。西亳里第乌衣巷，贺客无辞应接劳。
感白莲花
白居易（唐代）

白白芙蓉花，本生吴江濆。不与红者杂，色类自区分。

谁移尔至此，姑苏白使君。初来苦憔悴，久乃芳氛氲。

月月叶换叶，年年根生根。陈根与故叶，销化成泥尘。

化者日已远，来者日复新。一为池中物，永别江南春。

忽想西凉州，中有天宝民。埋殁汉父祖，孳生胡子孙。

已忘乡土恋，岂念君亲恩。生人尚复尔，草木何足云。
浣溪沙
张孝祥（宋代）

卷旗直入蔡州城。只倚精忠不要兵。贼营半夜落妖星。万旅云要看整暇，十眉环坐却娉婷。白麻早晚下天庭。
浣溪沙·题蕙姊水村图馆
陈家庆（清代）

新拓文窗六扇纱。海红帘底夕阳斜。笑桃一树恰开花。

酒醉奈吹今夜雨，春归独听去年笳。閒情消得祗些些。
望西苑
李义壮（明代）

水晶帘外百花桥，太液波寒欲上潮。篽苑春回丹壑近，禁城云老翠华遥。

琼楼珠阁天俱远，银杏金桃露未消。归去蓬瀛三万里，月明犹听紫鸾箫。
齐山
陈续（宋代）

携壶上翠微，雅致何今昔。
谁知一笑间，俯仰成陈迹。
君誉病愈相访
薛嵎（宋代）

有谁怜我老，贤弟独知心。
月夜空相忆，梅花都未吟。
愁因失鹤致，贫为买山深。
连日勤过记，新篘得共斟。
庆春泽慢 元宵日和竹樵翁
俞樾（清代）

人日才过，元宵又至，春风乍度饧箫。剪雪描凫，安排乐事今宵。

银花火树缤纷甚，映琼筵、未许风摇。月分光，一曲新歌，唱彻晴霄。

无端触起中年感，忆儿时鸠竹，随处嬉遨。竟夕看灯，喧阗史埭潘桥。

雪瓯重泛浮圆子，问前尘、已逐萍飘。偶书怀，冻笔烘开，兽炭添烧。
题德章山郭养源墨竹
王之道（宋代）

胸次富盘错，笔端妙苍翠。
霜枝岂人为。烟叶有生意。
与可骨已朽，此法谁复嗣。
伟哉寻丈姿，绰有万心势。
乐清轩十律为乡友沙士清 其六
倪岳（明代）

移来安乐旧行窝，长日宁容俗客过。自有尊罍娱北海，可无词客继东坡。

虹光夜拂青萍剑，藻思时翻白雪歌。落尽碧桃春不管，满庭芳草意如何。
乍凉
陆游（宋代）

凉风苏病骨，摇落起诗情。
一病辄数日，几诗终此生？招呼丹灶客，结束玉霄行。
预想溪桥路，三更待月明。
九华观废月池（一作题昭华公主废池馆）
薛逢（唐代）

曾发箫声水槛前，夜蟾寒沼两婵娟。微波有恨终归海，

明月无情却上天。白鸟带将林外雪，绿荷枯尽渚中莲。

荣华不肯人间住，须读庄生第一篇。
七月十七日夜步息盍簪坊归二更矣
杨弘道（元代）

白纻衫轻两袂风，市桥凉露滴梧桐。朱门不锁清秋月，弃与閒坊静曲中。
送陈睦赴河中幕
郑獬（宋代）

紫皇初放第三榜，中有英豪绝世无。天厩本生骐骥子，云霄又得凤凰雏。

不须虎斗终全赵，自是龙骧首破吴。虽作莲花帐前客，丹台到了姓名殊。
同里中耆士登文选楼二首 其二
吴旸（清代）

梁代前星耀，鸾旂指石扉。丹黄披丙籍，草木被春晖。

殿圮檐椽折，僧寒钟梵稀。诸公念芳躅，修葺愿毋违。
客枕
崔敦礼（宋代）

客枕愁无寐，悠悠夜未分。
谁同对床雨，惟想太行云。
黄犬行应健，飞鸿过亦勤。
如何万金信，别久寂无闻。
呈吴居甫待制
张镃（宋代）

挺挺风规轶辈流，肯因官誉揜清修。
南宫妙画多时见，北固新篇去岁收。
每念小人同话此，曾知閒客到门不。
平生自笑迂疎甚，趋造才频更觉愁。
赠沈归愚尚书
嵇璜（清代）

灵岩山中沈夫子，诗坛耆硕谁与比。七十成名历省台，归泛五与逐烟水。

昨春迎驾淮海滨，天子赐诗称故人。浩歌为和香雪海，《山居》十首长留春。

重来争羡归愚叟，一卷新诗陈拜手。天毫洒落为题辞，李杜高王未曾有。

今年八十宜杖朝，璇题捧出松鹤标。尚方珍赍岂殚述，荣光丘屋腾云霄。

都人倾勋僚友贺，且喜颜发如童髫。柳堤浅浅莺花迹，冰泮长河挂帆席。

宸翰殷勤惜解携，十载为期伫仙掖。
苏幕遮•楼前听骰子声
董以宁（清代）

凤箫停，鸾幕启。十二楼高，结遍春风绮。今夜玉人慵不倚。

骰子春巡，掷向纤纤指。

似无愁，如有思。漫想閒猜，卜甚心头事。转忆前宵楸局里。

观点牙筹，赌喝双双雉。
送高正父谳狱江北便道归岭南省侍分得舟守 其二
王禹声（明代）

浮槎八月下，征旆五羊□。几载云为署，今朝锦作游。

明珠还旧浦，海燕识归舟。白社看寥落，朱方莫滞留。
己巳年正月十二日自沙县抵邵武军将谋抚…偶成一篇
韩偓（唐代）

访戴船回郊外泊，故乡何处望天涯。半明半暗山村日，

自落自开江庙花。数醆绿醅桑落酒，一瓯香沫火前茶。

（缺二句）
代作五首
项安世（宋代）

苍龙元住五云东，此日黄昏却正中。
琴瑟铜壶添水箭，翩翻珠户记桑蓬。
上弦月色如银白，南极星光似烛红。
岁岁年年尊酒畔，小荷香雾绿槐风。
南涧寺
欧阳衮（唐代）

春寺无人乱鸟啼，藤萝阴磴野僧迷。云藏古壁遗龙象，

草没香台抱鹿麛。松籁泠泠疑梵呗，柳烟历历见招提。

为耽寂乐亲禅侣，莫怪闲行费马蹄。
解使事泊棠阴时三弟皆在京师二首 其二
王安石（宋代）

泊船棠阴下，滩水清且浅。回首望孤城，浮云一何缅。

久留非吾意，欲去犹缱绻。驰心故人侧，一望三四反。

萧萧东堂竹，异日留息偃。无恩被南国，疑此行当剪。
寄怀畏知二首
赵蕃（宋代）

忆昨题诗岁且更，路长谁与附书行。
登楼见说同王粲，为赋悬知似贾生。
杜老性非真傲诞，元龙气自旧峥嵘。
天寒万物皆收敛，惟有孤松独向荣。
偈颂一百三十三首 其六十四
释居简（宋代）

败阙在双林，都无迹可寻。海枯终见底，人死不知心。
登紫霄峰赠黄仙师
杨衡（唐代）

紫霄不可涉，灵峰信穹崇。下有琼树枝，上有翠发翁。

鸡鸣秋汉侧，日出红霞中。璨璨真仙子，执旄为侍童。

焚香杳忘言，默念合太空。世华徒熠耀，虚室自朦胧。

云飞琼瑶圃，龟息芝兰丛。玉箓掩不开，天窗微微风。

兹焉悟佳旨，尘境亦幽通。浩渺临广津，永用挹无穷。
卜算子
石孝友（宋代）

人自蕊宫来，微步香云拥。小试樽前白雪歌，叶叶秋声动。

一翦艳波横，两点愁山重。收拾眉尖眼尾情，作个鸳鸯梦。
又寄王都官
宋祁（宋代）

倦把菱花照病容，萧萧斑鬓作衰翁。
虞翻到骨终无媚，阮籍逢途但有穷。
敢望君恩收坠屦，决须私计付冥鸿。
衔盃后会何能定，万里惊飚一转蓬。
减兰 其一 薄病初起书怀
洪炳文（清代）

养疴许久。料是黄花同比瘦。勉阅方书。案上终朝对药炉。

宵深阅寐。只有青灯知此昧。残月窗横。阅是三更便四更。
寿郭平翁八十诗
尹台（明代）

藉甚先朝献纳臣，一麾江海谢熊轮。论交忆侍彤扉入，论道惭违黄发询。

八十就言归耇俊，三千曳履盛儒绅。应吟抑训当盘几，卫武方箴欲耄身。
风马儿·意马擒来莫容纵
王哲（金朝）

意马擒来莫容纵。常堤备、铛滴＊玎。被槽头猢狲相调弄。蹄攒＊举早临风，铛滴＊玎。椿上缰儿缠?。这回你、铛滴＊玎。待驯良、牵归白云洞。逍遥自在，更不肯、铛滴＊玎。
将进酒
陈陶（唐代）

金尊莫倚青春健，龌龊浮生如走电。
琴瑟盘倾从世珠，黄泥局泻流年箭。
麻姑爪秃瞳子昏，东皇肉角生鱼鳞。
灵鳌柱骨半枯朽，骊龙德悔愁耕人。
周孔蓍龟久沦没，黄蒿谁认贤愚骨。
兔苑词才去不还，兰亭水石空明月。
姮娥弄箫香雨收，江滨迸瑟鱼龙愁。
灵芝九折楚莲醉，翾风一叹梁庭秋。
醁亚蛮觥奉君寿，玉山三献春红透。
银鸭金鹅言待谁，隋家岳渎皇家有。
珊瑚座上凌香云，凤炰龙炙猩猩唇。
芝兰此日不倾倒，南山白石皆贤人。
文康调笑麒麟起，一曲飞龙寿天地。
哭郭仲微三首
宋祁（宋代）

我作鱼符守，君司凤诏文。
他时谈笑罢，今日死生分。
怨涕翻荣浪，悲魂引郑云。
山阳怀旧笛，肠断不堪闻。
谢钱掾
晁说之（宋代）

论思献纳方自代，海舶鮹人岂识渠。
长啸清风含雪语，怜侬不解读新书。
癸巳五月辞世一首
李诩（明代）

天上星辰地海洋，细推今古事难量。神奇臭腐终黄土，今日安然卧夕阳。
江亭散席循柳路吟（归官舍）
李商隐（唐代）

春咏敢轻裁，衔辞入半杯。已遭江映柳，更被雪藏梅。

寡和真徒尔，殷忧动即来。从诗得何报，惟感二毛催。
海棠
曹彦约（宋代）

彼美花兮宜晚春，柔姿淑艳是何人。
十分国色妆须淡，数点胭脂画未匀。
带雨容开浑是恨，出墙头望恰如真。
几时谪下蓬莱岛，霞染仙衣痕尚新。
寄家书作
徐照（宋代）

屋头桑叶大如钱，知是吴蚕第一眠。
远水忽来潇岸没，家书却寄道州船。
落花
李咸用（唐代）

拾得移时看，重思造化功。如何飘丽景，不似遇春风。

满地馀香在，繁枝一夜空。只应公子见，先忆坠楼红。
律诗三十韵仅存二韵
陈东（宋代）

山岳遭埋没，乾坤着蔽蒙。
已成堆积势，渐费扫除功。
临刑赋
杨损（唐代）

圣主何曾识仲都，可嗟社稷在须臾。

市东便是神仙窟，何必乘舟泛五湖。
九日同何仲默出郊
薛蕙（明代）

九日登高会，同人载酒来。寒城一以眺，秋色正堪哀。

零雨晨初霁，浮云午未开。南飞有鸿雁，为尔立徘徊。
莆守汪宗博挽诗 其三
林希逸（宋代）

天夺如公亦酷哉，遗民悲慕似婴孩。輤还夹道号啼送，寝祭诸婴接续来。

野录何年能入史，祠成他日转生哀。溪干旧友多弹泪，半月前书手自回。
陋居五咏·景风院
汪莘（宋代）

昔年浮丘人，池舘藏一丘。
天门骑鹿仙，浩气压女牛。
曷来木正骑，歌动林塘幽。
至今五月花，憔悴因郎羞。
底处牵白犊，超然对清流。
景风故随车，为我回凉秋。
送边将
李频（唐代）

防秋戎马恐来奔，诏发将军出雁门。遥领短兵登陇首，

独横长剑向河源。悠扬落日黄云动，苍莽阴风白草翻。

若纵干戈更深入，应闻收得到昆仑。
贺谢文二子文武登科
徐子元（宋代）

福畤何曾好誉儿，凤毛争奈一时奇。青钱学士如龙友，白马将军似虎痴。

齐展一双文武手，共扶千载圣明时。从来谢砌无闲草，步步芳兰亚紫芝。
村居即事六言十首
刘克庄（宋代）

一把算未能下，万户棋苦不高。
老子腹中无物，渠侬笑里有刀。
送李丞相四路宣抚
邓肃（宋代）

冷风吹海烟雾开，绣衣使者天上来。
手持天书传天语，促起天下豪杰魁。
下堂拜命汗如雨，上堂鸣鼓旌旄举。
要令南国生清风，不辞马上蒸溽暑。
平生直气高苍穹，四海草木闻威风。
业以自任如伊尹，那使流言动周公。
君臣今日机锋契，六十九州归重寄。
屠龙事业警狗偷，谈笑定缚吴元济。
功成上天相都俞，指呼瓦皪化华胥。
日闢农桑三万里，二十四考书中书。
我今流落穷吞纸，蟾蜍爬沙鞭不起。
归欤自筑茅三间，为作野史书雄伟。
木渎道中风雨震雷大作
范成大（宋代）

恶风奔云何壮哉，溪水欲立山欲摧。
石岸迸裂缆边树，胡床动欲船底雷。
灵岩塔后雨脚挂，胥口庙前浪花来。
篷漏衣沾不足惜，酒瓶倾倒愁空罍。
送人之会稽
刘敞（宋代）

鹰隼羞逐巢上雏，骐骝耻随厩中驹。由来俊迈恶羁絷，子独三年留上都。

江南秋风鲈鱼美，庖鲙炊粳东入吴。腰间兰佩垂左右，船若神仙人不如。

会稽古来好风俗，严助买臣相继驱。近来太守廷中臣，拔贤好善当朝无。

子今东去怀自许，解榻非君尚谁与。剋日飞声动洛阳，听君如听雷门鼓。
木兰花慢（为越僧樵隐赋樵山）
张炎（宋代）

龟峰深处隐，岩壑静、万尘空。任一路白云，山童休扫，却似崆峒。一恐烂柯人到，怕光阴、不与世间同。旋采生枝带叶，微煎石鼎团龙。

从容。吟啸百年翁。行乐少扶筇。向镜水传心，柴桑袖手，门掩清风。如何晋人去后，好林泉、都在夕阳中。禅外更无今古，醉归明月千松。
饮酒过量肺疾复作
苏辙（宋代）

朝蒙曲尘居，夜傍糟床卧。
鼻香黍麦熟，眼乱瓶罂过。
囊中衣已黍，口角涎虚堕。
啜尝未云足，盗釂恐深坐。
使君信宽仁，高会慰寒饿。
西楼适新成，明月犹半破。
拥檐青山横，拂槛流水播。
雕盘贮霜实，银盎荐秋糯。
共言文字欢，岂待红裙佐。
惟知醍醐滑，不悟颇罗大。
夜归肺增涨，晨起脾失磨。
情怀忽牢落，药铒费调和。
衰年足奇穷，一醉仍坎坷。
清尊自不恶，多病欲何奈。
闻公话少年，举白不论个。
歌吟杂嘲谑，笑语争掀簸。
平明起相视，锐气曾未挫。
达人遗形骸，驽马怀豆?。
不知逃世网，但解忧岁课。
不见独醒人，终费招魂些。
狂犬
孔平仲（宋代）

吾家有狂犬，其走如脱兔。撑突盘盂翻，搜爬堂庑污。

逢人吠不止，鸡噪猫且怒。固难在家庭，只可守村墅。

不见已半年，意谓少惩惧。昨日至城东，摇尾喜若赴。

衔衣复抱膝，屡叱不肯去。一跃数尺高，其强乃如故。

岂惟性则然，汝分亦天赋。未闻有骅骝，蹄啮弃中路。

安敢携汝归，重令儿女怖。
九龙洞
林志孟（明代）

逶迤九节九芙蓉，万壑涛生百尺松。游客漫携山竹杖，恐惊风雨又为龙。
望江南
黄公绍（唐代）

思晴好，天运几乘除。只为晴多还又雨，谁知雨过是晴初。那得绿阴乎。
望江南（寄阴权）
张继先（宋代）

秋夜事，月里竹亭亭。清籁与谁喧池水，微风遣我下檐楹。圆缺若为情。

终南道，累寄笑歌声。丹阙夜凉通马去，黄河无晓照舟横。联辔去还成。
将之襄阳赠周翁
左宗植（清代）

衙池乾蓱秋纵横，荒园曙禽催客行。连樯三日造我闼，破履蹋木声彭铿。

怪翁七十发未白，谈琴读画有气力。长松倚壑回春容，老鹤盘霄健秋翮。

武昌城外长江流，抟沙一聚风马牛。作诗赠翁翁忆我，隆中山北岘山头。
张昌宗
徐钧（宋代）

乘鹤吹笙想俊游，丑闻宫掖擅风流。
身膏斧踬终尘土，若比莲花花亦羞。
立秋日作
林景熙（宋代）

苦热如焚想雪山，清商一夕破愁颜。
炎光断雨残虹外，凉意平愁远树间。
忙踏槐花犹入梦，老催蒲扇共投闲。
城头遥望累累冢，辽海荒寒鹤未还。
宿景德方丈
韦骧（宋代）

尘迹走尘途，禅林少禅客。我来宿方丈，但爱秋月白。

夜分始就寝，万籁同一默。清辉满纱幌，归梦徒反侧。

木鱼虽无心，琅琅动吾息。
出北关再以前韵作寄 其一
程俱（宋代）

从公十日羁愁空，超然似欲忘途穷。神游八极共天乐，浮白不途嫌客恶。

中年偃蹇百无成，唯有见贤双眼青。狂歌时有眇道士，拟赋臞仙非长卿。
洛阳
杜甫（唐代）

洛阳昔陷没，胡马犯潼关。天子初愁思，都人惨别颜。

清笳去宫阙，翠盖出关山。故老仍流涕，龙髯幸再攀。
送僧归护国寺
王化基（宋代）

岿然傍势浙江东，不羡金庭第一峰。
法境常清五十里，妙莲今现几千重。
清凉解洗枝头露，变更能飞钵底龙。
平日旧游今复到，苍崖邃谷抱长松。
乱中秋望时避难江北
陈名寿（清代）

马策与刀环，长征苦未閒。乱山秋草黑，破塔夕阳殷。

江静无人渡，天空任鸟还。故园何处是，凝睇白云间。
湖山楼
梁竑（宋代）

千峰背负乌聊山，一区面蛰龙停渊。
壶中日月自天地，淮南鸡停皆神仙。
当湖次第列小隐，花坞直与山房连。
海棠成径当步障，藕花满洲宜泛船。
竹斋潇潇碧玉干，菊坡采采黄金钱。
月观无云饱秋色，风松有雷惊昼眠。
流杯不减昔曲水，耿茶况汲今蒙泉。
山家四时无不好，跨蹇扶筇性所便。
主人早岁取科第，策足要津先着鞭。
声名藉甚四十载，三朝眷注知才贤。
方今圣人勇于治，搜罗侧隐无弃捐。
乡里老成相继出，如公自合比其肩。
遂持一节向江右，即赐十行朝日边。
那知念念作归计，把玩图画心茫然。
他日乞身谅未晚，赤松黄石相忘年。
观公名楼自有意，流行坎止岂非天。
扁舟过公一夕耳，心屡欲往身无缘。
逮公来归我亦老，卜隣共赋招隐篇。
寄邵希远校书兼简叔行东屏
王绂（明代）

萍踪俱是客，书馆喜相临。来往无多路，分违又一旬。

酒应端午醉，囊似去年贫。烦语贤东道，池鱼好饷宾。
都事谔卜都拉
周霆震（元代）

部伍相残不敢呵，美人雪洞夜酣歌。到头误国均遗臭，只为高昌不可和。
水帘
陈斗南（清代）

水晶风动挂高天，石洞玲珑俯百川。神女香奁临镜罢，山僧锡杖倚云悬。

双飞乳燕迷芳草，独耀银蟾隔紫烟。便觉林栖无俗韵，好教户牖发清妍。
读庄子三首 其一
刘敞（宋代）

箫韶岂不美，爰居终自悲。俛仰鲁城上，惊顾不能怡。

伊昔舜廷内，鸣凤为来仪。和声讵中变，众听邈难齐。

浇淳悬异代，聪昧未殊施。咄嗟播鼗武，永乏沧海归。
黄伯厚得蒲墨折而为三以书来易戏成二绝 其二
王十朋（宋代）

好去文房宝，坚刚宜自持。吾家藏有尽，黄子玩无时。
雨坠应落花赓徐瑛韵
朱元璋（明代）

人道春归实不归，但知结实蕊枝稀。
昨朝一夜如膏雨，正是花成子就时。
像维那写老病阿师像请赞
释正觉（宋代）

芙蓉之枝，丹山之儿。
一丝联自信，三昧约谁知。
珊瑚寒月堕影，琥珀老松流滋。
诸缘豁净兮山空秋壮，万态变通兮华丽春脂。
次韵谢黎制干
方回（元代）

寿垂登八十，落笔尚凌云。
阅世千帆过，观人一鉴分。
黑知须未梁，红觉貌如醺。
勿谓先生老，非熊或遇文。
题云湖庆安院
舒坦（宋代）

门前屏障绕潺湲，付与林僧夜定还。
松盖作云连十里，竹龙行雨出千山。
白公香火莲红后，谢氏池塘草碧间。
我亦凤凰台上客，图閒却笑未能閒。
置酒梅花下作短歌
陆游（宋代）

岁月不贷人，绿发成华颠。
此生几两屐，念之每凄然。
我本尘外客，已绝区中缘，惟当及未死，勤醉梅花前。
瘦影写微月，疏枝横夕烟，偃蹇岩壑间，欲与松忘年。
岂亦薄世俗，忽逐天风翩。
吾诗不徒歌，持配湘娥弦。
十六夜月
朱庆馀（唐代）

昨夜忽已过，冰轮始觉亏。孤光犹不定，浮世更堪疑。

影落澄江海，寒生静路岐。皎然银汉外，长有众星随。
云栖
释文珦（宋代）

我颇爱云散，云不嫌我顽。
两心既莫逆，每事常相关。
静室云守护，空门云往还。
云栖良自嘉，云与身俱閒。
荅方懋藩见赠
宗臣（明代）

十年裘马蓟门烟，一日逢君北斗边。念我遥传秋夜曲，开函年是白云篇。

岁寒兰芷首堪结，雪后琅玕倍可怜。闻说词臣俱近幸，杨雄何日赋甘泉。
五色雀和大人韵
苏过（宋代）

神雀来何从，飞鸣自为徒。尊卑有定分，众色敢乱朱。

与公作新年，禬禳陋桃符。南迁不见鵩，屡集升平乌。

翩然自灵物，岂惟眷庭梧。年来翟公门，寂寞谁与娱。

瓜田岂故侯，环堵真前儒。虽知非天穷，险阻殆切肤。

海南夷獠窟，安得此异雏。似为三足使，仙子傥见呼。

定知隐几人，嗒焉非昔吾。不愿宴西瑶，东华返旧都。
思王逢原三首·其三
王安石（宋代）

百年相望济时功，岁路何知向此穷。
鹰隼奋飞凰羽短，骐驎埋没马群空。
中郎旧业无儿付，康子高才有妇同。
想见江南原上墓，树枝零落纸钱风。
白拒霜
林景熙（宋代）

美人潇洒江水东，玉为肌骨冰为容。
岂无嫣红闹别浦，自性淡伫羞迎逢。
燕脂百斛斗宫饰，白帝有令毋纤稼。
霜纨雾谷许在列，其敢诲冶女不共。
阿环羽衣曾按舞，睡棠何事分春浓。
不如淡扫粉亦却，诸姨合避虢国封。
当时亲承香露渥，峡梦回首云无踪。
空闻天王守太白，朝元阁下悲秋苏。
我来殷勤为花寿，铅霜赠尔瑶兔舂。
却向花间酌清气，叱御勿进琉璃锺。
次韵山中见寄
林景熙（宋代）

物外高栖岂好奇，爱凉坐到雨来时。
四愁岁月空平子，三乐乾坤自启期。
晋代诸贤曲水会，镐京遗泽变风诗。
世交翻覆如云雨，野鹤孤心老竹知。
项山人季舆过访赋赠二首 其一
胡应麟（明代）

柴门朝雨霁，鸟鹊噪檐牙。车马何方客，新来自永嘉。

去偕沧海月，归指赤城霞。迟汝秋风夕，同扳桂树华。
喜简元辅兄二首
晁公溯（宋代）

元有不病者，君无嗟遽衰。
闭门谢余子，扶杖看清时。
野树著花早，春江生浪迟。
相过忍轻别，小立为题诗。
刘正之宜楼四章
黄榦（宋代）

春风满庭除，琴瑟亦静好。
翁中有欢伯，相祝以偕老。
戏咏庭前萱草
吕本中（宋代）

传说亡忧树后屏，谁教却种在前亭。想因白发愁千斛，故遣芳阶绿一庭。

青柎几时将碧草，丹心有日恐飘萍。更怜共道慈亲号，绕砌还须雨露荣。
新荷叶
贺及（宋代）

莲萼飘香，金风乍扇轻凉。郁郁葱葱，瑞烟萦绕华堂。星辰孕秀，良霄梦、吉协熊祥。紫芝眉宇，莹然如峙圭璋。

忠孝传芳，集庆门、奕世簪裳。他日岩廊，致君直上虞唐。百千椿算，争期并、鹤老龟长。年年今日，会拚一醉觥觞。
出都即事
多敏（清代）

驮梦轻车出凤城，晓风频点客衣轻。炊烟竹屋看晨馌，帽影鞭丝趁午晴。

草色半摇迷远道，花枝低亚笑长征。二千里外江南地，才度燕南第一程。

驱车晓发走春泥，夹岸风微柳絮低。天暖马嘶芳草地，午晴人过绿杨堤。

数声啼鸟花三月，几个浮鸥水一溪。未识今宵何处宿，渐看斜照出林西。
容南初食荔枝二首 其一
李纲（宋代）

海山荔子冠炎荒，颇恨遄归不得尝。犹喜容南三月里，轻红初擘一枝香。
拟献幸太学颂
岳正（明代）

天开皇明，奄有下方，垂百斯年，中叶弥昌。太祖太宗，仁庙宣考，四圣同功，以传以绍。

皇御八极，清明在躬，仁渐义摩，道冶德熔。际海之南，穷北之漠，东国西戎，式歌且乐。

皇躬不庸，载谦载冲，乃命司空，新此学宫。有严庙貌，威仪肃肃，有秩黉堂，榱桷矗矗。

庖廪次舍，偕作协兴，曾不阅月，有司告成。帝曰：噫嘻！

此实自我，我不先焉，何以率惰。乃命太常，炮牛炙羊，铏羹大胾，有苾其芳。

乃命馆人，法驾是陈，玉辂金根，绎绎循循。龙旗扬扬，和鸾雍雍，我皇戾止，颙卬斯容。

玉帛煌煌，鼓钟锵锵，我皇渊塞，以将祀享。诸侯皇皇，大夫济济，我皇于穆，载宣经理。

龙行云从，秋斯鸣蛩，亿万斯年，于乐辟雍。辟水洋洋，圣谟孔彰，臣佩德音，没世不忘。

载拜稽首，请作颂辞，于以祈嘏，于以祝厘。祚我皇明，如日斯升，我皇攸宁，百千万龄。
二山亭
王十朋（宋代）

连年行役厌间关，踏遍千山见二山。欲识泉南山面目，群山总在一亭间。
独山吟
释文珦（宋代）

剡山千万峰，维此善其独。
山中有幽人，遁世心自足。
永言养灵苗，勿混凡草木。
瑞鹤仙·春衫和泪著
俞国宝（宋代）

春衫和泪着。又燕入江南，雁归衡岳。东风晓来恶。绕西园无绪，泪随花落。愁钟恨角。梦无凭、难成易觉。到春来易感，韩香顿减，沉腰如削。

离索。挑灯占信，听鹊求音，不禁春弱。云轻雨薄。阳台远，信难托。念盟钗一股，鸾光两破，已负秦楼素约。但莫教、嫩绿成阴，把人误却。
读邸报 其二
陈杰（宋代）

钻刺逢迎状似奴，是非羞恶一毫无。盖间老犬曾共嗾，韝上新鹰正待呼。

递趱庸回联鼎食，长排耆俊在泥途。一朝政事渠何算，可惜倾人好国都。
集凭虚阁十二韵
区怀年（明代）

高阁倚苍穹，烟霄四望同。地连宣圣宅，山接梵王宫。

野色嚣尘宣，江光眇霭中。午凉生几席，晴旭护窗栊。

丽泽宜嘉侣，清裁识化工。蕙香凝缟带，松液沁郫筒。

思越昆崙表，情飞渤澥东。素琴归雅奏，华发任飘蓬。

钟阜形如盖，台城势似弓。雁行分浦落，虫语入秋空。

皛皛通衢陌，森森际谷丛。泠然无不可，飙忽御长风。
【中吕】醉高歌过红绣鞋_看别人鞍马
贯云石（元代）

看别人鞍马上胡颜，叹自己如尘世污眼。英雄谁识男儿汉，岂肯向人行诉难？
阳气盛冰消北岸，暮云遮日落西山，四时天气尚轮还。秦甘罗疾发禄，姜吕
望晚登坛，迟和疾时运里趱。
奉饯高尊师如贵道士传道录毕归北海 【录竹
李白（唐代）

道隐不可见，灵书藏洞天。吾师四万劫，历世递相传。
别杖留青竹，行歌蹑紫烟。离心无远近，长在玉京悬。
重游四圣观
连文凤（宋代）

此是前朝扈跸功，祥飞一朵锦云红。
旌旗南渡长江外，香火西云片水中。
白鹤往来华表月，碧桃开落石坦风。
刘郎今日玄都过，十四年前事不同。
雨中怀后村石塘之约爽矣
林希逸（宋代）

好读书多昼苦短，细行历到岁其除。无端竹雨萧萧下，可奈松风谡谡如。

更仆诗来几满箧，过门约在待安车。大寒不出空回首，何日同观濠上鱼。
和陶读山海经十三首韵送机简堂自景星岩再住
吴芾（宋代）

古无住持事，但只传法旨。
有能悟色空，便可超生死。
庸僧昧本原，岂识西归履。
买帖会禅床，佛法将何恃。
晚步
朱熹（宋代）

东原郁已秀，嘉树蔼初绿。众卉发春阳，前山可遐瞩。

端居日康倦，涉涧步墟曲。景幽恣所寻，悟悦何由足。

鸟鸣华薄深，泉响乱流续。握手一同忻，吾生讵幽独。
次韵杨先辈古调
方岳（宋代）

南山有於菟，雪齿双铜晴。
雾深忽轩鬐，孤啸开青冥。
槲林岁月老，犹有文炳名。
胡为食牛志，无复当时英。
吾闻杨仪之，笔落风雨惊。
乃今已老矣，囊锦携一兵。
平时号诗将，穷处围愁城。
何当胾西昆，与尔樽南溟。
高谈动星斗，万物皆欣荣。
秋风吾亦归，空山多月明。
植灵寿木
柳宗元（唐代）

白华照寒水，怡我适野情。前趋问长老，重复欣嘉名。
蹇连易衰朽，方刚谢经营。敢期齿杖赐，聊且移孤茎。
丛萼中竞秀，分房外舒英。柔条乍反植，劲节常对生。
循玩足忘疲，稍觉步武轻。安能事翦伐，持用资徒行。
渔父词
宋高宗（宋代）

青草开时已过船，锦鳞跃处浪痕圆。
竹叶酒，柳花氈，有意沙鸥伴我眠。
风入松 述怀
周慧贞（清代）

几回惆怅厌临鸾。扶病倚阑干。逢人懒整云鬟乱。

眉儿淡。留待郎看。消瘦不禁摇扇，遣情聊把琴弹。

冰弦理罢展琅玕。描写恨千端。双双飞落檐前燕。

衔泥转。故故成欢。何事比来轻去，夜深不得团圞。
挽曾侍郎二首
李曾伯（宋代）

江汉云鸿遇，星霜电骥驰。
同朝更同幕，相好更相规。
肯托贤郎人，追伤益友谁。
哀辞千里寄，相者为歌之。
杂歌谣辞 其三 襄阳曲
李白（唐代）

岘山临汉江，水渌沙如雪。上有堕泪碑，青苔久磨灭。
游弦歌台是尼父绝粮处
佘翔（明代）

栖栖陈蔡道何穷，此地今留俎豆宫。日暮平林天籁发，弦歌疑是鲁人风。
遣兴
吴芾（宋代）

天怜衰病放还乡，犹恐多情易感伤。
已遣蛙声喧鼓吹，更令燕语奏丝簧。
固知老去心情减，颇爱閒中气味长。
终日杜门无一事，不妨隐几净焚香。
诉衷情
缪珠荪（清代）

呵冻。青緵。波影送。远山春。娇叵耐。凝黛，月痕新。生小解含嗔。

颦颦。无言螺翠匀。意梭巡。
南粤行
皇甫汸（明代）

南粤由来本受降，置亭列障赐称王。丹砂岁岁通勾漏，白雉称称献越裳。

曾是金缯忘汉德，也因玉帛阻炎荒。炎荒迢遥限疆土，君王中叶恢英武。

校猎谁云汉武雄，安民不让周文怒。昆明习兵深凿池，细柳行营远劳师。

羽檄流星飞甲胄，楼船横海蔽旌旗。楼船羽檄下缤纷，刁斗衔枚处处闻。

甲胄夜开鱼丽阵，旌旗朝合虎贲军。神谟不战已威加，陀王纳款遂踰沙。

指顾泰山盟作砺，并吞瀚海化为家。马援功期勒铜柱，捐之议寝弃珠崖。

珠崖铜柱古如此，瘴疠氛祲万馀里。奋身欲屠象郡城，膏血直溅龙门水。

始知陆贾善行成，肯学张骞虚奉使。留滞周南望九重，请缨天北恨无从。

六月凯旋歌薄伐，一朝书奏愿登封。
游泰安竹林
许安仁（宋代）

萧寺天教胜处安，峰峦腾掷水云閒。客来总说游山好，不道山僧却厌山。
过湘兰故居
莆田姚旅（明代）

曲榭残烟里，佳人昔此居。
花犹笼锦瑟，苔自绣帷车。
女侠名徒在，江神佩已虚。
销愁不道酒，留恨若教除。